*****

ΚΑΝΟΝΙΣΜΟΣ (ΕΟΚ) αριθ. 3192/85 ΤΗΣ ΕΠΙΤΡΟΠΗΣ

της 14ης Νοεμβρίου 1985

που τροποποιεί τον κανονισμό (ΕΟΚ) αριθ. 2677/84 όσον αφορά την τιμή συναλλάγματος που θα χρησιμοποιηθεί για τη μετατροπή σε γερμανικά μάρκα των εισφορών στην παραγωγή που καθορίστηκαν στον τομέα της ζάχαρης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως των αγορών στον τομέα της ζάχαρης (1), όπως τροποποιήθηκε τελευταία από τον κανονισμό (ΕΟΚ) αριθ. 1482/85 (2), και ιδίως το άρθρο 28 παράγραφος 7,

τον κανονισμό (ΕΟΚ) αριθ. 855/84 του Συμβουλίου της 31ης Μαρτίου 1984 σχετικά με τον υπολογισμό και την κατάργηση των νομισματικών εξισωτικών ποσών που εφαρμόζονται σε ορισμένα γεωργικά προϊόντα (3), και ιδίως το άρθρο 7,

τον κανονισμό (ΕΟΚ) αριθ. 974/71 του Συμβουλίου της 12ης Μαΐου 1971 περί ορισμένων μέτρων συγκυριακής πολιτικής που πρέπει να ληφθούν στον γεωργικό τομέα σαν συνέπεια της προσωρινής διευρύνσεως των περιθωρίων διακυμάνσεως των νομισμάτων ορισμένων κρατών μελών (4), όπως τροποποιήθηκε τελευταία από τον κανονισμό (ΕΟΚ) αριθ. 855/84, και ιδίως το άρθρο 6,

Εκτιμώντας:

ότι το άρθρο 3 παράγραφος 1 του κανονισμού (ΕΟΚ) αριθ. 2677/84 της Επιτροπής της 20ής Σεπτεμβρίου 1984 περί μεταβατικών μέτρων λόγω της ανατιμήσεως της αντιπροσωπευτικής ισοτιμίας του γερμανικού μάρκου την 1η Ιανουαρίου 1985 (5), όπως τροποποιήθηκε από τον κανονισμό (ΕΟΚ) αριθ. 448/85 (6), καθόρισε μια μεικτή ισοτιμία για τη μετατροπή σε γερμανικά μάρκα των ελαχίστων τιμών των ζαχαροτεύτλων Α και Β· ότι οι ελάχιστες αυτές τιμές λαμβάνουν υπόψη το μέρος των εισφορών στην παραγωγή που επιβαρύνουν τους παραγωγούς ζαχαροτεύτλων· ότι οι εισφορές αυτές εισπράττονται από τους παρασκευαστές ζάχαρης από τις αρμόδιες αρχές των κρατών μελών·

ότι ο κανονισμός (ΕΟΚ) αριθ. 3016/78 της Επιτροπής της 20ής Δεκεμβρίου 1978 περί ορισμένων λεπτομερειών για την εφαρμογή των τιμών συναλλάγματος στους τομείς της ζάχαρης και της ισογλυκόζης (7), όπως τροποποιήθηκε τελευταία από τον κανονισμό (ΕΟΚ) αριθ. 713/83 (8), προβλέπει, στο παράρτημα σημείο ΧIV στοιχείο β), για τη μετατροπή σε εθνικό νόμισμα των εισφορών στην παραγωγή, μια μέση αντιπροσωπευτική ισοτιμία που υπολογίζεται pro rata temporis όταν εφαμόζονται πολλές αντιπροσωπευτικές ισοτιμίες κατά τη διάρκεια της ίδιας περιόδου εμπορίας·

ότι η εφαρμογή των διατάξεων αυτών, λαμβάνοντας υπόψη την προαναφερόμενη μεικτή ισοτιμία, για τη μετατροπή σε γερμανικά μάρκα των εισφορών στην παραγωγή που καθορίστηκαν για την περίοδο εμπορίας 1984/85 από τον κανονισμό (ΕΟΚ) αριθ. 2849/85 της Επιτροπής (9), συνεπάγεται μη δικαιολογημένη επιβάρυνση σε εθνικό νόμισμα για τους παρασκευαστές ζάχαρης για την εν λόγω περίοδο· ότι, εφεξής, θα πρέπει να προβλεφθεί, κατά παρέκκλιση από τις σχετικές διατάξεις του κανονισμού (ΕΟΚ) αριθ. 3016/78 και με ισχύ από την ημερομηνία ενάρξως ισχύος του κανονισμού (ΕΟΚ) αριθ. 2849/85, μια μέση ισοτιμία μετατροπής για τις εισφορές στην παραγωγή, που λαμβάνεται με στάθμιση των δύο προαναφερόμενων ισοτιμιών, τηρώντας την κατανομή που προβλέπεται στις δαπάνες που αναλογούν στους παραγωγούς των ζαχαροτεύτλων και στους παρασκευαστές ζάχαρης·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 3 παράγραφος 1 του κανονισμού (ΕΟΚ) αριθ. 2677/84, προστίθεται το ακόλουθο εδάφιο:

«Όσον αφορά τα ποσά της εισφοράς στην παραγωγή που αναφέρεται στο άρθρο 1 στοιχεία α) και β) του κανονισμού (ΕΟΚ) αριθ. 2849/85, η αντιπροσωπευτική ισοτιμία που χρησιμοποιείται για τη μετατροπή τους σε γερμανικά μάρκα, κατά παρέκκλιση από το παράρτημα, σημείο XIV στοιχείο β) του κανονισμού (ΕΟΚ) αριθ. 3016/78, καθορίζεται σε 1 ECU = 2,43082 γερμανικά μάρκα.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 12 Οκτωβρίου 1985.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Νοεμβρίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 177 της 1. 7. 1981, σ. 4.

(2) ΕΕ αριθ. L 151 της 10. 6. 1985, σ. 1.

(3) ΕΕ αριθ. L 90 της 1. 4. 1984, σ. 1.

(4) ΕΕ αριθ. L 106 της 12. 5. 1971, σ. 1.

(5) ΕΕ αριθ. L 253 της 21. 9. 1984, σ. 31.

(6) ΕΕ αριθ. L 52 της 22. 2. 1985, σ. 32.

(7) ΕΕ αριθ. L 359 της 22. 12. 1978, σ. 11.

(8) ΕΕ αριθ. L 83 της 30. 3. 1983, σ. 25.

(9) ΕΕ αριθ. L 270 της 12. 10. 1985, σ. 5.